Dr.sc. Dino Abazović, redovni profesor, predsjednik

Dr.sc. Nerzuk Ćurak, redovni profesor, član/mentor

Dr.sc. Sead Turčalo, vanredni profesor, član

Sarajevo, 15.02.2023.

VIJEĆU FAKULTETA POLITIČKIH NAUKA

UNIVERZITETA U SARAJEVU

Na osnovu člana 59. tačka m) Statuta Univerziteta u Sarajevu, a u skladu sa odredbom člana 40. Pravila studiranja za treći ciklus studija na Univerzitetu u Sarajevu, Senat je, na 52. redovnoj sjednici održanoj 30.11.2022. godine, donio odluku o obrazovanju Komisije za ocjenu doktorske disertacije kandidatkinje mr. sc. Amre Pandžo, pod naslovom *Pozitivni potencijal religijskih tradicija u izgradnji mira u podijeljenim društvima*, u sastavu:

Dr.sc. Dino Abazović, redovni profesor, predsjednik

Dr.sc. Nerzuk Ćurak, redovni profesor, član/mentor

Dr.sc. Sead Turčalo, vanredni profesor, član

U skladu sa članom 41. Pravila studiranja za treći ciklus studija na Univerzitetu u Sarajevu, dana 23.12.2022. godine zakazana je i održana prezentacija radne verzije doktorske disertacije doktorske kandidatkinje Amre Pandžo. Nakon što su članovi Komisije saslušali izlaganje kandidatkinje Amre Pandžo, Komisija je, sa zadovoljstvom, uz nekoliko konstruktivnih sugestija a koje je kandidatkinja naknadno ugradila u finalnu verziju doktorske teze, nakon što je mentor odobrio način i metodologiju inkorporiranja datih sugestija, prihvatila finalnu verziju doktorske disertacije.

Radna verzija doktorske disertacije je upućena na Univerzitet na softversku provjeru, detekciju plagijarizma kojom je utvrđeno da se radi o originalnom naučnom djelu.

Na osnovu člana 43. stav (1) Pravila studiranja za treći ciklus studija na Univerzitetu u Sarajevu, Komisija je sačinila slijedeći

**I Z V J E Š T A J**

**1.Biobibliografski podaci o kandidatkinji**

Amra Pandžo je rođena 1970. godine u Sarajevu gdje je provela čitav svoj život. Svoje osnovno, srednje i fakultetsko obrazovanje, te titulu magistrice nauka stekla je također u Sarajevu. Završila je Drugu Gimnaziju i diplomirala na Filozofskom fakultetu u Sarajevu na Odsjeku za opću književnost i bibliotekarstvo. Magistrirala je na Fakultetu političkih nauka, Odsjek za socijalni rad. Već dvadeset godina aktivno radi na izgradnji mira, povjerenja i oporavku od ratnih strahota građana Bosne i Hercegovine. Kao mirovna aktivistica djelovala je u Udruženju “Abraham”, bila osnivačica i izvršna direktorica Centra za informisanje i podršku nevladinim organizacijama Bosne i Hercegovine. Osnovala je i idejno osmislila BH Vijeće nevladinih organizacija BiH, prvu međuentitetsku mrežu civilnih organizacija u BiH.

Od 2006. godine djeluje kao direktorica Udruženja za dijalog u porodici i društvu MALI KORACI. Bila je bibliotekarka u Američkom kutku Biblioteke Sarajevo. Radila je kao direktorica Karuna Centra za izgradnju mira sa sjedištem u SAD, a trenutno radi u IOM UN na projektu „Socijalna kohezija”. Bila je aktivna i u Međunarodnom forumu Bosna, na poslovima generalne sekretarice Rodnog centra. U ratu (1992 -1995) pisala je za BH Dane i bila urednica na Radiju i TV Sarajevo. Radila je na Kosovu i u Ukrajini, te sa građanima Afganistana, pokušavajući prenijeti vlastita iskustva iz procesa pomirenja u BiH.

Što se akademskog angažmana tiče, Amra Pandžo je bila gostujući predavač na Univerzitetu u Sarajevu (Postdiplomske religijske studije), Arizona State University (USA), Univerzitetu u Cirihu (Švicarska). Priredila je Priručnik za nastavnike vjeronauke o mirovnoj dimenziji islama za nastavnike islamske vjeronauke. Objavila je knjigu o svom radu pod nazivom Put mira (izgradnja mira i islam u Bosni i Hercegovini). U anketi TPO Fondacije proglašena je za jednu od jedanaest žena koje su gradile mir u poslijeratnoj BiH i njena životna priča je objavljena u knjizi "SJAJ LJUDSKOSTI – ŽIVOTNE PRIČE MIROTVORKI U BOSNI I HERCEGOVINI" na bosanskom i engleskom jeziku.

Završila je niz edukacija u oblasti transformacije konflikta, nenasilja, nošenja sa traumama i sl. Izlagala je na brojnim konferencijama, te često bila pozivana da govori raznovrsnim grupama ljudi. Ima iskustvo rada sa međunarodnim donatorskim organizacijama zbog načina na koji je uspijevala pribaviti finansijsku podršku za projekte pomirenja koje je osmišljavala (USAID, EU, Ambasade Norveške, Velike Britanije, SAD, mirovne crkve, te BH ministarstva na različitim nivoima).

**2.Prikaz sadržaja doktorske disertacije**

Ovaj rad je pored *Uvoda* i *Metodologije istraživanja* sastavljen iz više metodološki i tematski različitih dijelova koji čine cjelinu i zatvaruju krug teorije i empirije, te donose znanstvene novine na polju zakonitosti odnosa religijskog djelovanja i mirovnog društvenog učinka. Tako su u fokusu monoteističke religije sa povremenom konsultacijom sa religijama Istoka, naročito kada je u pitanju naučavanje i djelovanje Mahatme Gandhija.

Ključni pojam ovog rada je religijska izgradnja mira, te njegovi sinonimi kao što su religijsko mirotvorstvo, religijsko mirovnjaštvo, religijski mirovni aktivizam, jer uključuje sve aktere (pojedince, organizacije, crkve, vjerske zajednice, i sl.) koji uzimaju učešća u religijskoj mirovnoj socijalizaciji. Veliki broj fusnota i njihova dužina ukazuju na tendenciju da se određene teze ilustriraju konkretnim primjerima iz religijskih naučavanja ili iz iskustva mirovnih aktivista. To omogućava da osnovni tekst ove disertacije ostane u okviru znanstvenih metoda i naracije, a fusnote osiguravaju da ne izgubi duboku povezanost sa konkretnim prostorom i vremenom u kome nastaje (postkonfliktna Bosna i Hercegovina), te nositeljima društvene promjene u ovoj oblasti. Također omogućava da teološki diskurs ostane tek na nivou ilustracije socioloških nalaza spominjanih u radu.

Opšta hipoteza, da naučavanja monoteističkih religija nude alate za izgradnju mira u podijeljenim društvima, dokazana je kroz teorijsko – empirijsko istraživanje u ovoj doktorskoj disertaciji. Četiri posebne hipoteze: mirovna interpretacija religija, religijska socijalizacija za mir, korištenje religijskih naučavanja za iniciranje dijaloga, oprost i pomirenje, te mogućnost zloupotrebe religijskih naučavanja za nasilje dokazane su putem osnovnih metoda (analitičke i sintetičke), kao što su analiza, sinteza, apstrakcija, konkretizacija, specijalizacija, generalizacija, indukcija i dedukcija. Većina primjera i istraživanje je rađeno na slučaju Bosne i Hercegovine, ali je dat i panoramski pregled djelovanja religioznih mirovnih aktivista na području Izraela/Palestine i Sjeverne Irske kao referentnih za izgradnju mira u konfliktnim-postkonfliktnim područjima.

Iz reda općih naučnih metoda naročito su korištene komparativna i hipotetičko-deduktivna metoda. Pribavljanje podataka izvršeno je korištenjem metoda posmatranja, metoda ispitivanja (fokus grupe ) i metoda analize sadržaja. Vrijeme istraživanja obuhvata period od rata devedesetih do 2020. godine (1996-2020). Korištene su fokusne grupe, kao polustruktuirana metoda kako bi se vodila smislena grupna diskusija čiji cilj nije bilo postizanje konsenzusa, već iznošenje što različitijih iskustava, stavova i mišljenja. Održano je četiri fokus grupe u Sarajevu, Mostaru, Bijeljini i Banja Luci. Istraživački uzorak sadržao je uglavnom mlade ljude do 35. godine, sa manjim procentom učesnika iznad 35 godina. U svakoj fokus grupi bilo je više od 60% žena. Značajna varijabla bila je mjera do koje učesnici prakticiraju religiju: 20% učesnika su se izjasnili kao ateisti/agnostici/ne – pripadnici organiziranih religija u Bosni i Hercegovini. 80% učesnika su izjavili kako pripadaju islamskoj, katoličkoj, pravoslavnoj ili jevrejskoj identitetarnoj religijskoj grupi.

Prvi dio disertacije (*Teorije izgradnje mira*) sadrži kategorijalne pojmove i njihove definicije, te opisuje značenje pojmova: mir, izgradnja mira, religija, podijeljena društva, religija i nasilje, izgradnja mira motivirana vjerom. Nakon toga su navedene teorije izgradnje mira. Ova široka tema u kontekstu disertacije pokrila je principe mirovnog djelovanja, nenasilje, nenasilnu akciju, nenasilnu komunikaciju, oprost, odnos prema Drugosti, transformaciju konflikta, aktivno slušanje, percepciju, identitete, društveni konsenzus, međuvjerski dijalog i moć i etos.

Transformacija konflikta kao centralna tema izgradnje mira obrađena je kroz psihološke aspekte konflikta u kontekstu mirovnih studija, sociološke aspekte konflikta u kontekstu mirovnih studija, sigurnosne i polemološke aspekte konflikta u kontekstu mirovnih studija, ekonomske aspekte konflikta u kontekstu mirovnih studija, izgradnju mira i konflikt, komparaciju procesa transformacije i rezolucije, te potencijal religije za transformaciju konflikta.

U drugom dijelu disertacije (*Primjeri mirovnih interpretacija religijskih naučavanja monoteističkih religija*) navedeni su primjeri mirovnih interpretacija religijskih naučavanja monoteističkih religija. Izdvojeni su i opisani načini vjerovanja i religijske socijalizacije kod franjevaca, kvekera, menonita i sufija. U zaključnim razmatranjima ovih interpretacija pokazano je da u ovim tradicijama Drugi nije izvor zla, neprijateljstva, straha i opasnosti. Ključni principi koji vode čovjeka kod ovih interpretacija su ljubav, služenje zajednici, pomoć drugima. Nasilje je nedozvoljeno, prohibirano, “udaljeno” i valja mu se oduprijeti. Zato se u njima nalazi veliki potencijal za izgradnju mira.

Treći dio disertacije (*Tri važne priče: Gandhi, Martin Luther King, Abdul Ghaffar Khan*) posvećen je velikanima religijske izgradnje mira Mahatma Gandhiju, Martinu Lutheru Kingu Jr. i Abdul Ghaffar Khanu. Također, opisani su u narednom poglavlju i neki primjeri mirovnog religijskog djelovanja u Sjevernoj Irskoj i Izraelu/Palestini. Zaključak je da je mirovni potencijal religije u Sjevernoj Irskoj naročito iskorišten, te da se iz irskog konteksta može mnogo učiti u kontekstu religijskog mirovnog djelovanja.

Naredni dio disertacije (*Aktivnosti religioznih aktera u procesu izgradnje mira u Bosni i Hercegovini*) vraća nas u Bosnu i Hercegovinu, te detaljno opisuje aktivnosti religioznih aktera u procesu izgradnje mira u BiH. Navedeni su primjeri projekata, misije i vizije slijedećih organizacija:

*Centar za izgradnju mira Sanski Most*

*TPO Fondacija*

*Mali koraci*

*World Vision*

*CRS (Catholic Relief Service)*

*Vjernici za mir*

*Međureligijsko vijeće BiH*

*Centar za mirovno obrazovanje*.

U ovom istraživanju navedeno je sedam aktera, organizacija i inicijativa, u procesu izgradnje mira u Bosni i Hercegovini. Tu su tri lokalne nevladine organizacije, jedna regionalna inicijativa, dvije međunarodne nevladine organizacije i Međureligijsko vijeće čiji su osnivači crkve i vjerske zajednice u Bosni i Hercegovini. Neke od ovih organizacija su osnovane sa religijom kao ključnom motivacijom, mada se njihovi programi kasnije ne bave mnogo religijom kao instrumentom za izgradnju mira (World Vision i CRS). Druge su osnovane od strane religijski obrazovanih pojedinaca (Centar za izgradnju mira Sanski Most su osnovala su dvojica imama, a TPO Fondaciju islamska teologinja).

Pored toga, ove organizacije u nekim svojim projektima koriste potencijal religije za izgradnju mira na različite načine. *Mali koraci* su nevladina organizacija koja često u svojim programima koristi religiju za izgradnju mira, a osnivačice su građanke koje su izvan religijskog konteksta. U međunarodnim nomenklaturama, često će se naći kao „faith-based organization“.

Ove organizacije su obrađene kroz analizu sadržaja dokumenata: kvalitativnu analizu jednog njihovog projekta koji uključuje religijsku izgradnju mira i pregled djelovanja u toj oblasti, kvantitativnu analizu njihove vizije, misije, opisa projekata i izvještaja, te sadržaja njihovih web stranica.

U sljedećem poglavlju (*Religijsko mirotvorstvo i sjećanje na primjeru Franje Asiškog u kontekstu Bosne i Hercegovine*) elaborirano je religijsko mirotvorstvo na primjeru Franje Asiškog a u kontekstu Bosne i Hercegovine. Ovo poglavlje imalo je za cilj ukazati na niz osobina koje su potrebne za istinsko raligijsko mirovno djelovanje. Među njima su iskrenost i jasna namjera, spremnost na žrtvu, hrabrost, ljubav za čovjeka, otvorenost, spremnost na transformaciju, principijelnost i sl.

U posljednjem dijelu disertacije a prije zaključnih razmatranja, religijsko mirotvorstvo je dovedeno u vezu sa nekim važnim temama sadašnjice. Tako su iz ugla pozitivnih aspekata religijskog djelovanja na izgradnju mira, u ovom poglavlju obrađena tri važna aspekta kroz referentne odjeljke: *Religijsko mirotvorstvo i trauma*, *Religijsko mirotvorstvo i nacionalizam* i *Religijska izgradnja mira i rodno pitanje*. Ovoj interpretaciji pridružena je zatim i *Analiza rezultata istraživanja provedenog kroz fokus grupe* u kojoj je kroz konkretne primjere pokazano kakav religija ima potencijal za izgradnju mira, te kako može biti inspiracija i alatka za nenasilje.

Na kraju, u *Zaključnim razmatranjima*, navedeno je da religija posjeduje veliki socijalni kapital, pa tako na različite načine utiče na život ljudi, bilo da su religiozni ili ne. Globalizacija uvećava socijalni kapital religije, pa se naročito putem socijalnih mreža i najmanji događaj popularizira, te tako uticaj religije ima i ogroman „horizontalni“ doseg, pored „vertikalnog“ unutar religioznih pojedinaca i institucija. Čak i kada je nemoćna, religija je sluškinja politike i snažno djeluje na društvo. Ova velika simbolička moć, može biti korištena, interpretirana, upotrebljavana za nasilje ili za mirovno djelovanje (Appleby, 2000).

Religija, koja kao dio kulture legitimizira nasilje (Galtung, 2007) ima svoju binarnu opoziciju u religiji koja gradi mir. Na način na koji kulturno nasilje legitimizira upotrebu sile, tako kulturni mir legitimizira inkluzivnu zajednicu jednakosti i nenasilja. Ova disertacija je potvrdila hipotezu da religija nudi alate za izgradnju mira u podijeljenim društvima, što je dokazano na primjeru monoteističkih religija u Bosni i Hercegovini u postkonfliktno vrijeme, nakon rata devedesetih.

Nakon zaključnih razmatranja, kandidatkinja je navela opsežnu, referetnu i relevantnu znanstvenu literaturu iz oblasti koje su bile nužne za adekvatno istraživanje ovako kompleksne teme, koja je morala zadovoljiti ne samo znanstvene, nego i etičke kriterije u procesu istraživanja. Literatura uključuje 171 bibliografsku jedinicu, uglavnom na engleskom i našem/našim jezicima, uključujući primarne i sekundarne izvore.

Nakon literaure, kandidatkinja je kao integralni dio doktorske radnje ponudila i tri priloga koja su u teorijskom i empirijskom smislu obogatili ovo zahtjevno interdisciplinarno istraživanje. Prvi prilog tiče se navođenja načina nenasilne borbe i uvjeravanja što uključuje široku lepezu nenasilnog djelovanja kroz instrumentarij nenasilne borbe u najširoj političkoj, socijalnoj, ekonomskoj i kulturnoj sferi a koji stoji na raspolaganju građanima i građankama.

Drugi prilog je *Platforma za mir* – kao konkretan mirovni dokument nevladinog sektora u Bosni i Hercegovini a koji je usvojen i od strane relevantnih političkih aktera u našoj zemlji.

Treći prilog su podaci o istraživanju u fokus grupama a koje je kandidatkinja namjenski odredila kako bi u konkretnoj ljudskoj praksi provjerila rad hipotetičkog okvira.

### 3.Mišljenje i prijedlog Komisije

Doktorska disertacija Amre Pandžo je originalan i samostalan interdisciplinarni znanstveni rad utemeljen, prije svega u mirovnim studijima, kao interdisciplinarnoj znanstvenoj disciplini čiji je jedan od predmeta istraživanja religija, shvaćena kao instrument kulture mira ali, nažalost i kulture nasilja. Kandidatkinja nudi pregršt dokaza da monoteističke religije mogu i moraju biti instrument kulture mira, naročito u postkonfliktnim zajednicama kao što je Bosna i Hercegovina.

U izradi doktorske disertacije kandidatkinja je izvela valjano teorijsko zasnivanje problema istraživanja te je ponudila rad koji predstavlja novum u istraživanju mirovnog aspekta religijskih tradicija ali ne iz teološkog ugla već iz ugla mirovnih studija koje nastoje pretočiti religijski potencijal u mirovni aktivizam i mirovne vještine koje se posreduju ljudima u zonama postkonfliktne izgradnje mira kroz jednu naročitu, duhovno zasnovanu kreativnu transformaciju sukoba.

Izvjesno je da će ova disertacija podići nivo razumijevanja monoteističkih religija u kontekstu izgradnje mira, naročito ako istaknemo mirovni doprinos kandidatkinje kroz ovu disertaciju a koji se tiče mirovne interpretacije religije koja primarno nije zasnovana na uvidima *mainstreem* struktura već je prožeta mirovnim aktivizmom same kandidatkinje koja iz autentične mirovne prakse konstituira teorijski obrazac. To je velika vrijednost ove doktorske teze koja samo potvrđuje kandidatkinjinu znanstvenu utemeljenost u mirovnim studijima i originalnu teorijsko-aplikativnu imaginaciju koji su, kao oruđe spoznaje, omogućili kandidatkinji da izvrši dubinsko istraživanje jednog kompleksnog i zahtjevnog pitanja kao što je pozitivni potencijal religijskih tradicija u izgradnji mira.

Komisija stoga smatra i jednoglasno konstatira da doktorska disertacija Amre Pandžo zadovoljava sve relevantne uzuse znanstvenog rada.

Cijeneći iskazane karakteristike, obilježja i ocjene, te ukupan znanstveni doprinos analiziranoga rada, **Komisija predlaže Vijeću Fakulteta političkih nauka Univerziteta u Sarajevu da potvrdi ovaj Izvještaj i zakaže javnu odbranu doktorske disertacije Amre Pandžo, o temi *Pozitivni potencijal religijskih tradicija u izgradnji mira u podijeljenim društvima***.

KOMISIJA

Dr.sc. Dino Abazović, redovni profesor, predsjednik

Dr.sc. Nerzuk Ćurak, redovni profesor, član/mentor

Dr.sc. Sead Turčalo, vanredni profesor, član